

**Август 2024 Бр.8**

**Надзори врз радиодифузери и оператори на јавни електронски комуникациски мрежи**

**Радиодифузери**

За обврските за употреба на јазикот во програмите, емитување на доброволно пријавениот процент музика на македонски јазик и дневно емитување најмалку 12 часа програма на радио, редовен програмски надзор е извршен врз регионалните радија Зона М-1, РФМ, Урбан ФМ, Скај радио и ЕФ-ЕМ 90.3 Спортско радио. Со надзорот беше констатирано дека радиото Зона М-1 на 6 август 2024 година, не емитуваше најмалку 30% музика на македонски јазик во периодот од 06:00 до 00:00 часот, од вкупно емитуваната музика во анализираното деноноќие.

Редовни надзори за обврските за објавување импресум, објава на информации кои треба да се направат достапни за корисниците, идентификација на радиодифузер, правилата при емитување аудио комерцијални комуникации, обврските при обезбедување квизови или други облици на наградно учествување, користење телефонски услуги со додадена вредност и телефонско гласање и емитување игри на среќа се извршени врз радијата РФМ, Скај радио, Урбан ФМ, ЕФ-ЕМ 90.3 Спортско радио и Зона М-1. При надзорите не се констатирани прекршувања на одредбите од Законот за медиуми и ЗААВМУ.

По добиена претставка од физичко лице, Агенцијата спроведе вонреден програмски надзор врз играниот серијал „Приказни за Севда“ емитуван на ТВ Сител, за обврските за заштита на малолетната публика од програми кои можат да му наштетат на нивниот физички, психички и морален развој. Со вонредниот надзор врз премиерните и репризните епизоди на играниот серијал „Приказната за Севда“, означени како програма од Втора категорија (8+), за која се препорачува надзор од родител / старател, емитувани во периодот од 15 до 19 јули 2024 година, не се констатирани прекршувања на членот 50 став 3 од ЗААВМУ и на Правилникот за заштита на малолетните лица.

**Оператори на јавни електронски комуникациски мрежи**

Агенцијата изврши редовни програмски надзори врз повеќе оператори - Инфел КТВ, Сигнал Нет, Телекабел, Кабел Нет, Мултимедија Нетворк Л, Теленет Ком, Алтра Сат, Инел Интернационал, ИП Системс, Кабел Л Нет и Пет Нет за обврската во програмскиот пакет којшто го реемитуваат задолжително и бесплатно да ги обезбедат програмските сервиси на јавниот радиодифузен сервис и за почитувањето на обврските за регистрација на програмски сервиси и титлување на програмските сервиси кои операторите ги реемитуват. При надзорите не се констатирани прекршувања на одредбите од ЗААВМУ.